**Anunț privind deschiderea consultării publice cu privire la**

**proiectul de Lege privind abilitarea Guvernului de a emite ordonanțe**

**13.10.2020**

Prezentul proiect de lege prevede abilitarea Guvernului de a emite ordonanțe în domenii care nu fac obiectul legilor organice, în perioada cuprinsă între data intrării în vigoare a legii, dar nu înainte de încheierea celei de a doua sesiuni ordinare a anului 2020, şi până la reluarea lucrărilor Parlamentului în prima sesiune ordinară a anului 2021.

Potrivit prevederilor art. 115 alin. (1) din Constituţia României, republicată, Parlamentul României poate adopta o lege specială de abilitare a Guvernului pentru a emite ordonanţe în domenii care nu fac obiectul legilor organice. În practica parlamentară, asemenea legi de abilitare au fost adoptate, de regulă, înainte de încheierea sesiunilor parlamentare ordinare, Guvernul fiind împuternicit să emită ordonanţe pe durata vacanţei parlamentare, în domenii limitativ prevăzute de actul normativ, domenii care nu fac obiectul legilor organice stabilite de art. 73 din Constituţie sau în alte domenii pentru care în Constituţie se prevede adoptarea de legi organice.

Prin proiectul de lege sunt stabilite domeniile în care Guvernul va putea emite ordonanţe în perioada sus menționată, pe baza propunerilor comunicate de ministerele/instituțiile de resort.

În conformitate cu prevederile art. 115 alin. (3) din Constituţia României, republicată, în proiectul de lege se prevede că ordonanţele emise de Guvern în temeiul art. 1 vor fi înaintate spre aprobare Parlamentului, potrivit procedurii legislative, până la reluarea lucrărilor Parlamentului în prima sesiune ordinară a anului 2021. Nerespectarea termenului atrage încetarea efectelor ordonanţei.

**Documentația aferentă proiectului de act normativ include expunerea de motive a proiectului.**

• Proiect de lege (pdf. in atasament)

• Expunere de motive (pdf. in atasament)

Propuneri, sugestii, opinii cu valoare de recomandare privind proiectul de act normativ supus consultării publice se pot trimite în termen de 10 zile calendaristice de la data publicării prezentului anunț la adresa de e-mail [consultare.publica@sgg.ro](mailto:consultare.publica@sgg.ro).

Materialele transmise vor purta mențiunea: „Propuneri privind dezbaterea Proiectului de lege privind abilitarea Guvernului de a emite ordonanțe”.

Propunerile trimise vor fi publicate pe pagina de internet a instituției, la linkul <https://sgg.gov.ro/new/anunturi-proiecte-de-acte-normative/>.

Nepreluarea recomandărilor formulate și înaintate în scris va fi justificată în scris.

Pentru informații suplimentare, vă stăm la dispoziție la următoarea adresă de e-mail: consultare.publica@sgg.ro.

Publicat la data de 13.10.2020, aflat în dezbatere până la data de 23.10.2020.